சினிமா பாடல் வரிகளை உல்டா செய்து காதலிக்கு கடிதம் எழுதுவது; யாரோ எழுதிய கவிதையை தன்னுடைய கவிதை என்று தோழிகளிடம் காட்டி காலரைத் தூக்கிவிட்டுக்கொள்வது போன்ற சேட்டைகளை செய்யாதவர்கள் குறைவு. இவை எல்லாம் சுகமான பொய்கள்; இனிமையான ஃபோர்ஜரிகள். ஆனால், யாரோ ஒருவர் உருவாக்கியதை; யாரோ ஒருவர் தன் நேரத்தைத் தொலைத்து, உறக்கம் தொலைத்து, உழைப்பைக் கொட்டி, உயிர் கொடுத்த ஒரு படைப்பை நோகாமல் தனதே போல் சொந்தம் கொண்டாடுவதும்; அதன் மூலம் பொருளாதார லாபம் அடைவதும் எவ்வளவு பெரிய குற்றம்?